Hayley Atwell
Hayley Elizabeth Atwell (talaffuzi: Heyli Elizabet Etvill; 1982-yil 5-aprelda tugʻilgan) AQSh va Buyuk Britaniya fuqaroligidagi ingliz aktrisasidir. Londonda tugʻilib oʻsgan Atwell Guildhall nomidagi musiqa va drama maktabida aktyorlik boʻyicha tahsil olgan va 2005-yilda Prometheus Bound pyesasida ilk marotaba sahnaga chiqqan. Keyinchalik u West End teatrining sahnalarida koʻp koʻrinish berdi hamda The Duchess (2008) filmidagi Lady Elizabeth Foster roli ortidan shuhrat qozondi, hatto buning uchun BIFAning „Eng yaxshi ikkinchi darajali aktrisa“ nominatsiyasiga loyiq topilgan. Shuningdek, Atwell The Pillars of the Earth (2010) filmida bosh qahramonni gavdalantirgani uchun Oltin globusning „Eng yaxshi aktrisa — miniseriallar va teleseriallar“ nominatsiyasiga sazovor boʻlgan. Atwell koʻplab Marvel kinematografiya koinoti (MKK) filmlarida, jumladan Birinchi qasoskor (2011), Birinchi qasoskor: Qish askari (2014), Qasoskorlar: Ultron davri (2015), Chumoli-odam (2015) va Qasoskorlar: Intiho (2019) kabi filmlarda hamda Agent Carter (2015—2016) nomli jangari-sarguzasht janridagi serialda Peggy Carter personajini jonlantirgan. U Marvel filmlaridagi roli ortidan xalqaro darajada mashhurlikka erishdi.